EuroBench/eurobench-wiki-lt-topics huggingface dataset:
Tema: Upės
Okavangas (angl. Okavango) arba Kubangas (port. Rio Cubango) – upė pietvakarių Afrikoje, Botsvanoje, Angoloje ir Namibijoje. Prasideda Angolos aukštumose (Bijės plynaukštėje) kaip Kubangas. Kovo mėnesį patvinęs Kubangas, tekėdamas per slenksčius ir krioklius, srūva pietinės Angolos sienos link. Tada, jau vadinamas Okavangu, ties Botsvanos riba teka į Kalahario dykumą. Ten patenka į slenksčių ruožą, vadinamą Popos kriokliais. Nukreipiamas dviejų kalvagūbrių, esančių 15 km atstumu vienas nuo kito, Okavangas įsilieja į „Kaistuvo rankeną“ (80 km ilgio ir 16 km pločio salpa – magistralė, per kurią į Okavango deltą kasmet įteka daugiau nei 10 milijardų tonų vandens). Daugybė vandentakių, pelkių, salų ir smaragdinių nendrių guotų sudaro didžiausią žemyno deltą pasaulyje. Didžiausias intakas – Kvitas (kairysis). Sausuoju laikotarpiu didžioji drėgmės dalis išgaruoja. Lietinguoju laikotarpiu deltos pietinė šaka įteka į Ngamio ežerą, šiaurinė šaka – į Kvando upę, Botletlės šaka – į Makgadikgadžio druskopelkes ir Ksau ežerą. Okavangas liūčių laikmečiu smarkiai ištvinsta. Botsvanoje prie upės sudarytas Moremio laukinės gamtos rezervatas, Namibijoje – Bvabvatos–Okavango nacionalinis parkas.
Tema: Medicina
Skiepijimas arba vakcinacija – vakcinos įvedimas į organizmą padedantis sukelti žmogui dirbtinį aktyvų imunitetą kovai su patogenais. Viena imunoprofilaktikos rūšių, efektyviausias infekcinių ligų profilaktikos būdas. Skiepijimas padėjo išnaikinti tokias ligas, kaip raupai, ženkliai sumažino sergamumą poliomielitu, tymais ir stablige, kitomis vaikiškomis ligomis. Pagal veiksmingumą, poveikį mirtingumui, apsaugą nuo luošumo vakcinų skiepijimas užima antrą vietą po geriamojo vandens kokybės svarbos nustatymo.
Tema: Futbolas
Vakarų Papua vyrų futbolo rinktinė atstovauja Indonezijos ir Naujosios Gvinėjos vakarų pusei. Rinktinė yra NF-Board narė. 2005 m. birželio 23 d. Hagoje (Nyderlanduose) Vakarų Papua rinktinė žaidė 2005 m. UNPO taurėje prieš Pietų Moluką. Rungtynės baigėsi lygiosiomis (1-1), bet po baudinių serijos rungtynes laimėjo Pietų Molukas.
Tema: Upės
Nilas (arab. النيل = an-Nīl) – upė Afrikos žemyne, viena ilgiausių (su Amazone) upių pasaulyje. Ilgis – 6650 km. Nilas teka per Burundį, Ruandą, Tanzaniją, Keniją, Kongo DR, Ugandą, Etiopiją, Pietų Sudaną, Sudaną ir Egiptą.
Tema: Paukščiai
Blyškusis čiurlys (Apus pallidus) – čiurlinių paukščių (Apodiformes) būrio, čiurlinių (Apodidae) šeimos, tikrųjų čiurlių (Apodini) tribos, tikrųjų čiurlių (Apus) genties paukštis.
Tema: Upės
Viktorija (angl. Victoria River) – upė šiaurės Australijoje, Šiaurinėje Teritorijoje. Prasideda Kimberlio plynaukštėje, teka dykumomis į šiaurę. Įteka į Timoro jūros Juozapo Bonaparto įlanką, sudaro estuariją (plotis iki 25 km), pereinančią į Kuins Čanelio įlanką. Laivuojama drėgnuoju sezonu (gruodis – vasaris) 150 km nuo žiočių. Sausmečiu (nuo balandžio–gegužės iki lapkričio) smarkiai nusenka, susiskaido į atskirus vandeningus duburius.
Tema: Rašytojai
René François Armand Prudhomme (Renė-Fransua-Armanas Priudomas; 1839 m. kovo 16 d. – 1907 m. rugsėjo 6) – prancūzų rašytojas. Pirmosios Nobelio literatūros premijos laureatas 1901 m. Priudomas iš pradžių siekė tapti inžinieriumi, bet vėliau daugiausia užsiėmė filosofija bei poezija. Kurdamas poeziją jis deklaravo, kad siekia sukurti mokslinę poeziją moderniems laikams. Priklausė Parnaso mokyklai, tačiau tuo pačiu išlaikė savitą stilių.
Tema: Kalnai
Makarakomburu (angl. Mount Makarakomburu) – kalnas Saliamono Salose, antras pagal aukštį Gvadalkanalio saloje ir visoje valstybėje. Aukštis – 2310 m. Stūkso ~30 km į pietus nuo šalies sostinės Honiaros. Dalyje šaltinių nurodoma, kad Makarakomburu aukštis – 2447 m (tokiu atveju, jis būtų aukščiausia šalies vieta). Tačiau tikslesni Shuttle Radar Topography Mission duomenys nurodo 2310 m, kuomet Popomanaseu kalno aukštis yra 2335 m.
Tema: Politikai
Kamla Persad-Bissessar (g. 1952 m. gegužės 22 d.) – Trinidado ir Tobago politikė, nuo 2010 m. gegužės 26 d. iki 2015 rugsėjo 9 d. ėjusi šalies premjerės pareigas. Ji buvo pirmąja šalies premjere moterimi. Nuo 2006 iki 2010 m. K. Bissessar vadovavo šalies opozicinei jėgai, o nuo 2010 m. tapo vienos iš dviejų pagrindinių šalies partijų Nacionalinio jungtinio kongreso vadove.
Tema: Kalnai
Etbajus (arab. اطبيه = atbay) – kalnagūbris, Egipte ir Sudane. Nusidriekęs ~1700 km lygiagrečiai Nilo upei, nuo Nilo deltos šiaurėje iki šiaurės vakarinių Etiopijos kalnyno pakraščių pietuose. Sudarytas iš ikikambrinių kristalinių skalūnų, gneiso. Aukštis iki 2259 m (Odos k.). Rytuose Etbajus skardžiais užsibaigia Raudonosios jūros pakrantėje, o vakaruose palaipsniui leidžiasi į Arabijos dykumą ir Nubijos dykumą. Slėniuose pasitaiko skurdžios augalijos (eglūnai, akacijos, šilkmediniai fikusai, kserofitinės žolės).
Tema: Upės
Tekezė – upė Etiopijoje ir Sudane; Atbaros (Nilo baseinas) dešinysis intakas. Prasideda Etiopijos kalnyne, netoli Kačeno kalno. Teka į vakarus, vėliau į šiaurę, toliau vėl suka į vakarus ir sudaro sieną tarp Etiopijos ir Eritrėjos. Pastarojoje šalyje upė vadinama Setitu. Pačiame žemupyje teka Sudano teritorijoje kur ir įteka į Atbarą. Suformuoja gilų kanjoną. Svarbiausi intakai: dešinieji – Tahalis, Meris, Selarė, Sulas, Arekva, Geoa, Varis, Firafira, Tokoras ir Gumalas; kairieji – Nilis, Balagasas, Saha, Bembea, Ataba, Zarima ir Kvalema.
Tema: Paukščiai
Tikrosios papūgos (Psittacoidea) – papūginių paukščių (Psittaciforme) būrio antšeimis, kurį sudaro apie 350 rūšių. Savaime paplitusios Meksikoje, Centrinėje Amerikoje, Pietų Amerikoje, Užsachario Afrikoje, Indijoje, Pietryčių Azijoje, Australijoje ir Polinezijoje.
Tema: Futbolas
Nilla Fischer (g. 1984 m. rugpjūčio 2 d.) – Švedijos futbolininkė, nacionalinės rinktinės narė, olimpietė. 2008 m. Fischer pirmą kartą atstovavo Švedijai 2008 m. vasaros olimpinėse žaidynėse. 2016 m. vasaros olimpinėse žaidynėse N. Fischer pelnė pirmąjį žaidynių įvartį.
Tema: Rašytojai
Vladislavas Bartoševskis (lenk. Władysław Bartoszewski, 1922 m. vasario 19 d. Varšuvoje – 2015 m. balandžio 24 d. Varšuvoje) – lenkų istorikas, publicistas, diplomatas, Jad Vašem instituto paskelbtas Pasaulio tautų teisuoliu. Buvęs Lenkijos Užsienio reikalų ministras.
Tema: Upės
Sestosas (angl. Cestos River) – upė Vakarų Afrikoje. Prasideda Nimbos kalnuose Gvinėjos pasienyje, aukštupyje teka į pietus, pietvakarius Dramblio Kaulo Kranto žemėmis, kur vadinama Nuonu arba Nipuė (Nuon, Nipoué). Vėliau sudaro ribą tarp Liberijos ir Dramblio Kaulo Kranto, o toliau teka vien per Liberiją. Įteka į Atlanto vandenyną ties River Sesu. Upės baseine gyvena nykstantys mažieji hipopotamai.
Tema: Filmai
Mėlynasis vabalas (angl. Blue Beetle) – 2023 m. JAV superherojų filmas, kurį režisavo Ángel Manuel Soto. Tai 14-asis „DC Extended Universe“ (DCEU) filmas. Jame vaidina Xolo Maridueña, Bruna Marquezine, Adriana Barraza, Damián Alcázar, Raoul Trujillo, Susan Sarandon ir George Lopez. Filmas pradėtas kurti 2018 m. lapkričio pabaigoje. Ángel Manuel Soto buvo pasamdytas režisuoti filmą 2021 m. vasario mėn. „HBO Max“ platformai. X. Maridueña įdarbintas rugpjūtį, o filmo išleidimo data kino teatruose pakeista į gruodžio mėnesį. 2022 m. pradžioje prie projekto prisijungė kiti aktoriai, o nuo gegužės pabaigos iki liepos vidurio vyko filmavimo darbai Dekeiteryje, El Pase ir Puerto Rike. „Mėlynojo vabalo“ premjera įvyko 2023 m. rugpjūčio 15 d. El Pase, Teksaso valstijoje, o pasaulyje ir visose Jungtinėse Amerikos Valstijose jis išleistas 2023 m. rugpjūčio 18 d. Filmas sulaukė iš esmės teigiamų kritikų atsiliepimų, kurie gyrė Xolo Maridueña vaidybą, tačiau visame pasaulyje uždirbo tik 129 mln. dolerių.
Tema: Politikai
Avulas Pakiras Džainulabdynas Abdulas Kalamas (vardas paprastai trumpinamas kaip A. P. J. Abdul Kalam, hind. अब्दुल कलाम, g. 1931 m. spalio 15 d. Ramešvarame, Tamilnade, Indijoje – m. 2015 m. liepos 27 d.) – vienuoliktasis Indijos prezidentas, pareigas ėjo nuo 2002 iki 2007 m. Aeronautikos inžinierius, baigė Madraso technologijos institutą (Indijoje). Nuo 1958 m. dirbo Indijos gynybos tyrimų organizacijoje. 1963 m. perėjo dirbti į Indijos kosminių tyrimų organizaciją.
Tema: Upės
Tupinambarana (port. Ilha Tupinambarana) – upinė sala Brazilijoje, Amazonės valstijoje, apsupta Amazonės, Madeiros, Abakašiso ir Sukundurio upių. Dabar kanalai dalina salą į keturias dalis. Bendras plotas 11 850 km². Tai antra didžiausia upinė sala pasaulyje po Bananalo. Sala tankiai apaugusi džiunglėmis, pasiekiama tik iš oro arba vandeniu. Driekiasi neaukštas kalnų masyvas. Yra Parintinso miestas. Salos pavadinimas kilo nuo regione gyvenusios indėnų tupinambų grupės tautos tupinambaranų.
Tema: Medicina
Kamieninės ląstelės – organizmo ląstelės, gebančios diferencijuotis ir įgyti specifinių organizmui reikalingų funkcijų, įsitraukiančios į sužaloto organo atkūrimą. Kamieninėms ląstelėms būdinga asimetriška proliferacija – pasidalinusi viena ląstelė lieka nediferencijuota kamienine, o kita geba diferencijuotis. Šiuo metu kamieninės ląstelės yra tapusios daugelio pasaulio laboratorijų tyrimo objektu. Su jomis siejamos naujos medicinos galimybės ir perspektyvos, tačiau yra ir daug problemų. Kamieninės ląstelės raida ir likimas priklauso nuo jos Hedgehog, Notch ir Wnt signalinių kelių veiklos ir konteksto. Žmogaus organizme yra žinomi trys prieinami autologiniai kamieninių ląstelių šaltiniai: Kaulų čiulpai, kuriuos prieš apdorojant reikia išimti, t. y. įpjauti kaulą (dažniausiai blauzdikaulį arba klubakaulį) Riebalinis audinys (riebalų ląstelės), kurioms išgauti reikia šalinti poodinius riebalus. Kraujas. Norint jį išgauti aferezės būdu, kai kraujas išsiurbiamas iš donoro (panašiai kaip persodinimo metu) ir perduodamas į specialų aparatą, išgaunantį kamienines ląsteles, o kitą kraujo dalį grąžinantį donorui. Kamienines ląsteles taip pat įmanoma išgauti iš virkštelės po gimimo. Autologinis (iš to paties organizmo) paėmimas mažiausiai rizikingas. Autologinės ląstelės gaunamos iš kieno nors kūno tam, kad vėliau būtų galima išsaugoti jo ar jos kraują tam tikroms chirurginėms procedūroms. Suaugusios kamieninės ląstelės dažnai naudojamos medicininei terapijai, pavyzdžiui, kaulų čiulpų transplantacijai. Kamieninės ląstelės jau dabar gali būti sukurtos dirbtiniu būdu ir paverstos (diferencijuotos) į specializuotus ląstelių tipus su tam tikromis audinių ypatybėmis, pavyzdžiui, raumenimis arba nervais. Embrioninių ląstelių linijos ir autologinės embrioninės kamieninės ląstelės, gautos iš somatinių ląstelių arba po dalijimosi, galės būti panaudotos terapijai ateityje. Prie kamieninių ląstelių tyrinėjimo 1960–1970 metais daug prisidėjo Ernest A. McCulloch ir James E. Till iš Toront
Tema: Kalnai
Gamburcevo kalnai (rus. Горы Гамбурцева, angl. Gamburtsev Mountain Range) – poledyninis kalnagūbris Rytų Antarktidoje, Sovietų plynaukštės srityje. Tęsiasi 1200–1300 km, plotis 200–500 km (tarp 72–82 ° p. pl. ir 30–90 ° r. il.). Aukštis iki 3390 m. Ledo dangos stori virš kalnų nemažesnis nei 600 m. Kalnus 1958 m. atrado tarybinės antarktinės ekspedicijos dalyviai. Pavadinti tarybinio geofiziko Grigorijaus Gamburcevo garbei.
Tema: Rašytojai
Herta Miuler (vok. Herta Müller; g . 1953 m. rugpjūčio 17 d. Nitchidorfe, Rumunijoje) – vokiečių ir rumunų rašytoja, Nobelio literatūros premijos laureatė. Herta Miuler buvo gerai žinoma jau nuo 1990-ųjų metų, jos darbai yra išversti į daugiau nei 20 kalbų.
Tema: Upės
Kasajus (port. Rio Cassai, pranc. Kasaï) – upė vidurinėje Afrikoje, Angoloje ir Kongo Demokratinėje Respublikoje; kairysis Kongo upės intakas. Prasideda Angoloje, Lundos plynaukštėje. Tekėdama į šiaurę leidžiasi nuo plynaukštės į Kongo baseiną ir sudaro slenksčius bei krioklius. Ilgu ruožu teka Angolos-Kongo DR siena. Vėliau pasuka į šiaurės vakarus, žemupyje vadinama Kva (Kwa). Didžiausi intakai: Lulua, Sankuru, Fimis (dešinieji), Kvangas (kairysis). Patvinsta nuo rugsėjo ar spalio iki balandžio. Teka daugiausia drėgnosiomis ekvatorinėmis džiunglėmis. Minimalus debitas 5000 m³/s, didžiausias 20 000 m³/s. Žvejyba. Upė laivuojama 790 km nuo žiočių. Prie Kasajaus įsikūręs Ilebaus miestas (Kongo DR).
Tema: Upės
Adelaidė (angl. Adelaide River) – upė šiaurės Australijoje, Šiaurinės teritorijos šiaurės vakarinėje dalyje. Prasideda Ličfildo nacionaliniame parke, kalvose į vakarus nuo Broks Kryko. Teka šiaurės vakarų kryptimi, žemupyje smarkiai meandruoja. Įteka į Timoro jūrą į šiaurės rytus nuo Darvino. Laivuojama 130 km nuo žiočių ruože. Adelaidės upė pasižymi briaunagalvių krokodilų gausa. 1839 m. upę atrado Lewis Roper Fitzmaurice ir pavadino Didžiosios Britanijos karaliaus Vilhelmo IV žmonos vardu.
Tema: Politikai
Šeichas Mudžiburas Rahmanas (angl. Sheikh Mujibur Rahman, beng. শেখ মুজিবুর রহমান = Śikh Mujibur Rohmān; 1920 m. kovo 17 d – 1975 m. rugpjūčio 15 d.) – Bangladešo politikas, valstybės veikėjas, pirmasis šalies prezidentas, laikomas ir Bangladešo įkūrėju. Taip pat ėjo ministro pirmininko pareigas nuo 1971 m. balandžio iki nužudymo 1975 m. rugpjūtį. Mudžibui priskiriama lyderystė Bangladešo kovų už nepriklausomybę nuo Pakistano metu. Bangladeše dar vadinamas Bangabandhu, pagarbą nusakančiu titulu, reiškiančiu „Bengalijos draugas“ bei malonybiniu Džatir Džanak arba Džatir Pita, reiškiančiu „tautos tėvas“. Jis buvo Avami lygos, įkurtos 1949 m. kaip Rytų Pakistano politinė partija Pakistane, vienas įkūrėjų ir galiausiai vadovas. Mudžibas laikomas pagrindine figūra tuomečiam Rytų Pakistanui siekiant įgyti politinę autonomiją, o vėliau – pagrindine Bangladešo išsivadavimo judėjimo, 1971 m. peraugusio į Bangladešo išsivadavimo karą, figūra. Jo dukra Šeich Hasina yra dabartinė Avami lygos lyderė ir šiuo metu eina Bangladešo ministrės pirmininkės pareigas. 2004 m. BBC vykdytoje Mudžiburas buvo išrinktas didžiausiu visų laikų bengalu.
Tema: Futbolas
Gvadelupos vyrų futbolo rinktinė – Gvadelupai atstovaujanti nacionalinė futbolo komanda, kurią kontroliuoja Gvadelupos futbolo lyga (Ligue Guadeloupéenne de Football). Rinktinė nėra FIFA narė, nes Gvadelupos gyventojai yra Prancūzijos piliečiai. Komanda rungtyniauja CONCACAF rengiamose pirmenybėse. Didžiausi pasiekimai: 2 vieta Karibų taurėje ir CONCACAF Aukso taurės pusfinalis.
Tema: Filmai
Greiti ir įsiutę (angl. The Fast and the Furious) – 2001 JAV veiksmo filmas. Filmas pasakoja apie nelegalias lenktynes bei su jomis susijusius nusikaltimus. Filmas turi tęsinį Greiti ir įsiutę 2 (angl. 2 Fast 2 Furious).
Tema: Kalnai
Fogas (port. Monte Fogo) – aktyvus ugnikalnis (stratovulkanas) Kabo Verdėje (Žaliojo Kyšulio salose), Fogo saloje, aukščiausias šalyje (aukštis 2829 m). Vulkano kūgis (Pico) taisyklingas, iškilęs virš kalderos apie 1 km. Kalderos plotis 9 km (ugnikalnis užima didžiąją salos dalį). Aktyvus nuo pat stebėjimų pradžios. Galingi išsiveržimai vyko 1675, 1847 metais, paskutinis išsiveržimas įvyko 1995 m.
Tema: Rašytojai
Gao Xingjian (g. 1940 m. sausio 4 d.) Kinijoje gimęs rašytojas, dramaturgas, kritikas ir dailininkas. Jis emigravo į Prancūziją 1987 ir gavo pilietybę 1997 m. 2000 m. Gao Xingjian gavo Nobelio literatūros premiją. Gimtojoje Kinijoje jo drama laikoma absurdiška ir avangardiška. Jo proza mažai vertinama Kinijoje, bet labai aukštinama Vakaruose. Per Kultūrinę revoliuciją jis sudegino lagaminą rankraščių, kad išvengtų persekiojimo.
Tema: Paukščiai
Crossvallia – išnykusi pingvinų gentis, žinoma iš fosilijų. Jai priklauso dvi rūšys: C. unienwillia ir ?C. waiparensis. Crossvallia unienwillia buvo pirmoji rasta genties rūšis iš vėlyvojo paleoceno epochos, gyvenusi prieš ~55 milijonus metų. 2000 m. ją rado Antarktidos Symoro saloje. Rūšies individų ūgis buvo ~140 cm. Crossvallia waiparensis 2018 m. prie Naujosios Zelandijos Pietų salos Vaiparos upės rado mėgėjas paleontologas Leigh Love. Jo surasta kojos kaulo fosilija buvo aprašyta 2019 m. rugpjūčio mėn. Ši rūšis gyveno paleoceno epochoje prieš 66–56 milijonus metų. Kaip manoma, tai buvo vieni stambiausių pingvinų, ~1,6 m ūgio ir svėrė apie 70–80 kg. Mokslininkų manymu tokį dydį ši rūšis pasiekė dėl to, kad tuo metu neturėjo natūralių priešų, o išnyko dėl konkurencijos su jūrų žinduoliais. Tuo metu, kuomet gyveno ši rūšis, Naujoji Zelandija buvo subtropikų klimato zonoje, o vandenų temperatūra aplink salą siekė apie +25 °C, palyginimui, dabar vandens temperatūra apie +8 C.
Tema: Politikai
Stjepan Mesić (g. 1934 m. gruodžio 24 d., Orahovica, Jugoslavijos karalystėje) – Kroatijos prezidentas, šias pareigas ėjo nuo 2000 m. vasario 18 d. Kadangi šalies prezidentu buvo dvi kadencijas jis nebegalėjo kandidatuoti trečiai. Anksčiau jis buvo šalies premjeras. Paskutinis Jugoslavijos SFR prezidentas, šias pareigas ėjo nuo 1991 m. birželio 30 d. iki 1991 m. gruodžio 6 d.
Tema: Medicina
Įgimta sferocitozė – liga, dažniausia įgimta hemolizinė anemija Europoje. Šiam susirgimui būdinga ekstravaskuinė hemolizė. Ligos priežastis yra įgimtas eritrocito membranos defektas, dėl kurio jie tampa neatsparūs išorės veiksniams ir pakeičia formą – tampa apvalios formos eritrocitais, kurie vadinami sferocitais, nuo ko ir kilęs šios ligos pavadinimas. Įgimtai sferocitozei būdinga įvairaus intensyvumo hemolizė ir įvairaus sunkumo anemija. Taip pat dažnai nustatoma splenomegalija. Liga daugeliu atvejų gali būti sėkmingai išgydoma splenektomija.
Tema: Medicina
Ginekomastija – vyrų pieno liaukų padidėjimas, kurį sukelia liaukinio audinio išvešėjimas. Ginekomastiją išprovokuoja moteriškų lytinių hormonų estrogenų perteklius. Moteriškų lytinių hormonų estrogenų ir vyriškų lytinių hormonų androgenų turi ir moterys, ir vyrai, tačiau vyrų organizme estrogenas greitai suyra, nes jį veikia vyrų lytinis hormonas.
Tema: Kalnai
Sinajaus kalnas arba Mozės kalnas (hebr. ‏הר סיני‏‎ = Har Sinai, arab. طور سينا = Ǧabal Sīnāʾ, arab. جبل موسَى = Ǧabal Mūsā, kopt. ⲧⲟⲟⲩ ⲥⲓⲛⲁ = Toou Sina) – viršūnė Sinajaus pusiasalyje, Egipte. Viršukalnė yra iškilusi 2290 metrų aukščio virš jūros lygio. Kalno papėdėje yra lyguma. Kalnas yra lengvai pasiekiamas iš Nilo deltos. Šis kalnas dar yra vadinamas Dievo kalnu, nes pasak Senojo Testamento Mozė ant šio kalno gavo įsakymus, kurie buvo duoti jo tautai, t. y. izraelitams. Senajame Testamente minimas ir kitas kalno pavadinimas – Horebo kalnas.
Tema: Politikai
Petras Cidzikas (1944 m. balandžio 25 d. Šeštokuose, Krosnos valsčius, Marijampolės apskritis – 2019 m. sausio 21 d. Vilnius) – Lietuvos visuomenės veikėjas, rezistentas, disidentas.
Tema: Upės
Ivindas (pranc. Ivindo) – upė Gabono šiaurėje; dešinysis, didžiausias Ogovės intakas. Prasideda aukštumose, netoli Gabono, Kamerūno ir Kongo valstybių sienų sandūros. Teka plynaukšte į pietus, pietvakarius, daugiausia Ogovės-Ivindo provincijos teritorija. Už Makoku miesto suformuoja eilę slenksčių ir krioklių. Didžiausi intakai: Džua, Džadi, Libumba (kairieji), Mvungas (dešinysis). Didžioji baseino dalis padengta pusiaujo džiunglėmis, kuriose įsteigta keletas nacionalinių parkų (Ivindo nacionalinis parkas ir kt.). Prie Ivindo įsikūręs vienas miestas – Makoku.
Tema: Medicina
Kraujavimas arba hemoragija – kraujo liejimasis iš pažeistų kraujo indų į aplinką arba į organizmo audinius ir organus. Kraujavimas gali būti vidinis arba išorinis (per burną, nosį, ausį, šlaplę, makštį ar išangę, arba per žaizdą odoje). Kraujui srūvant į audinius susidaro kraujosruva, daug kraujuojant pasireiškia hematoma. Didžiulis kraujo tūrio organizme sumažėjimas vadinamas hipovolemija, per didelis kraujo netekimas gali baigtis mirtimi. Paprastai sveikas žmogus, nepatyręs rimtų medicininių traumų, gali netekti 10–15 % viso kraujo tūrio (palyginimui, kraujo donorystės metu netenkama 8–10 % kraujo tūrio). Nukraujavus pasireiškia odos blyškumas, silpnumas, galvos svaigimas, mirgėjimas akyse, sumažėja arterinis kraujospūdis, netenkama sąmonės.
Tema: Upės
Monas (pranc. Mono) – upė, tekanti Togo pietuose. Tai ilgiausia šalies upė, kurios ilgis 467 km, o baseino plotas 20 000 km². Upė prasideda tarp Sokodės miesto ir sienos su Beninu. Upė teka pietų kryptimi. Netoli upės žiočių, išilgai upės eina Benino ir Togo siena. Per didelę druskingų lagūnų ir ežerų sistema ėteka į Benino įlanką.
Tema: Rašytojai
Camilo Jose Cela (Kamilas Chose Sela, 1916 m. gegužės 11 d. – 2002 m. sausio 17 d.) – ispanų karališkosios akademijos narys, 1989 m. apdovanotas Nobelio literatūros premija.
Tema: Filmai
Pinokis (angl. Guillermo del Toro's Pinocchio) – 2022 m. JAV ir Meksikos stop kadro animacinis muzikinis fantastinis filmas, kurį režisavo Guillermo del Toro. Jis ekranizuotas pagal 1883 m. italų romaną, tačiau didelę įtaką jam padarė 2002 m. išleistos romano iliustracijos, kurias sukūrė Gris Grimly. Filmo veiksmas vyksta fašistinėje Italijoje tarpukario bei Antrojo pasaulinio karo metais ir vaizduoja medinės lėlės Pinokio, kuris atgyja kaip drožėjo Džepeto sūnus, nuotykius. Tai „istorija apie meilę ir nepaklusnumą, kai Pinokis stengiasi pateisinti tėvo lūkesčius ir pažinti tikrąją gyvenimo prasmę“. Filmą įgarsina Gregory Mann, David Bradley, Ewan McGregor, Burn Gorman, Ron Perlman, John Turturro, Finn Wolfhard, Cate Blanchett, Tim Blake Nelson, Christoph Waltz ir Tilda Swinton. „Pinokio“ premjera įvyko 2022 m. spalio 15 d. BFI Londono kino festivalyje. 2022 m. lapkričio 9 d. filmas išleistas pasirinktuose kino teatruose, o gruodžio 9 d. pradėtas transliuoti per „Netflix“. Jis sulaukė kritikų pripažinimo už animaciją, įgarsinimą, emocinį gilumą, muziką ir vaizdus. Filmas taip pat pelnė daugybę apdovanojimų, įskaitant Oskaro apdovanojimą už geriausią animacinį filmą ir tris 80-ųjų „Auksinio gaublio“ apdovanojimų nominacijas, laimėdamas geriausio animacinio filmo apdovanojimą.
Tema: Paukščiai
Gandriniai paukščiai (Ciconiiformes) – paukščių (Aves) būrys, kuriam prklauso gana stambūs ir stambūs paukščiai. Tarptautinė ornitologų sąjunga pasaulio paukščių klasifikacijos v12.2 versijoje, gandrinių paukščių (Ciconiiformes) būryje išskiria 1 gandrinių (Ciconiidae) šeimą su 6 gentimis ir 19 rūšių. Lietuvoje gyvena 2 gandrinių paukščių rūšys, priklausančios vienai tikrųjų gandrų (Ciconia) genčiai - baltieji gandrai (Ciconia ciconia) ir juodieji gandrai (Ciconia nigra). Anksčiau gandrinių paukščių (Ciconiiformes) būriui buvo priskiriamos garninių (Ardeidae), ibinių (Threskiornithidae), klumpiasnapinių (Balaenicipitidae), kūjagalvinių (Scopidae) šeimos, bet atlikus DNR tyrinėjimus, šios šeimos buvo priskirtos irklakojinių paukščių (Pelecaniformes) būriui.
Tema: Futbolas
Singapūro vyrų futbolo rinktinė – Singapūrui atstovaujanti nacionalinė futbolo komanda, kurią kontroliuoja Singapūro futbolo asociacija. Rinktinė nė karto nedalyvavo pasaulio čempionate, bet dalyvavo 1 žemyno čempionate. Singapūro vyrų futbolo rinktinė FIFA priklauso nuo 1952 m. Tai viena silpnesnių Azijos rinktinių, dalyvavusi tik 1984 m. Singapūre surengtame Azijos čempionate. Tiesa, rinktinė sėkmingai varžosi ASEAN čempionate, kur laimėjo 4 titulus.
Tema: Filmai
Briliantinas (angl. Grease) – 1978 metų JAV režisieriaus Randal Kleiser'io muzikinis filmas, kuriame pasakojama dviejų jaunuolių – Danny Zuko (John Travolta) ir Sandy Olsson (Olivia Newton-John), susitikusių 1959 m. vasarą, meilės istorija.